b'\n_START_ARTICLE_\nKuopion vaakuna\n_START_PARAGRAPH_\nKuopion vaakuna on Kuopion kaupungin tunnus. Sen on suunnitellut 1823 piirt\xc3\xa4m\xc3\xa4ll\xc3\xa4 kellarimestari ja raatimies Karl H\xc3\xa5rdh, tai mahdollisesti h\xc3\xa4nen taiteilijapoikansa Adolf. T\xc3\xa4h\xc3\xa4n mustavalkoiseen piirrokseen oli kuvattu 1815 valmistunut Kuopion tuomiokirkko selke\xc3\xa4n yksil\xc3\xb6iv\xc3\xa4sti, mit\xc3\xa4 pidet\xc3\xa4\xc3\xa4n heraldiikan s\xc3\xa4\xc3\xa4nt\xc3\xb6jen vastaisena. Kirkon oikeaa v\xc3\xa4ri\xc3\xa4, valkoista ei k\xc3\xa4ytet\xc3\xa4 heraldiikassa. Nimenomaan punaisen v\xc3\xa4rin p\xc3\xa4\xc3\xa4tymisest\xc3\xa4 vaakunaan ei ole tietoa. Julkisessa keskustelussa vaakunan rakennusta on usein erheellisesti pidetty 1886 valmistuneena Kuopion kaupungintalona, joka muistuttaa vaakunan rakennusta ja on nyky\xc3\xa4\xc3\xa4n punertavan maalin peitossa._NEWLINE_Vaakunan hyv\xc3\xa4ksyi 1823 k\xc3\xa4ytt\xc3\xb6\xc3\xb6n otettavaksi Aleksanteri I:n k\xc3\xa4skyn mukaisesti Kuopion maistraatti. Se oli tarkoitettu k\xc3\xa4ytett\xc3\xa4v\xc3\xa4ksi itsen\xc3\xa4ist\xc3\xa4 kaupunkia kokonaisuutena edustettaessa sek\xc3\xa4 l\xc3\xa4hinn\xc3\xa4 kaupungin maistraatin ja raastuvanoikeuden tunnuksena. My\xc3\xb6hemmin vaakunan k\xc3\xa4ytt\xc3\xb6 l\xc3\xb6yheni ja sit\xc3\xa4 n\xc3\xa4htiin esimerkiksi kaupallisissa yhteyksiss\xc3\xa4. T\xc3\xa4llaista k\xc3\xa4ytt\xc3\xb6\xc3\xa4 varten mainostoimisto Result suunnitteli vuonna 2001 kaupungin niin sanotun naurislogon. Se uusittiin 2010 osana kaupungin visuaalisen ilmeen kokonaisuudistusta. Uuden logon p\xc3\xa4\xc3\xa4elementtin\xc3\xa4 tuli olla Kuopion vaakuna. Aikaisemman logon valitsi kaupunginjohtaja Petteri Paronen. Uudesta p\xc3\xa4\xc3\xa4t\xc3\xb6ksen teki kaupunginhallitus. FC Mainonnantekij\xc3\xa4t Oy:n ehdotus nimelt\xc3\xa4 Kuningatar voitti._NEWLINE_Nykyinen vaakunan piirrosasu on arkkitehti Seppo Ruotsalaisen k\xc3\xa4sialaa. Vaakuna hyv\xc3\xa4ksyttiin nykyisess\xc3\xa4 muodossaan Kuopion kaupunginvaltuuston kokouksessa 25. marraskuuta 1957, ja sis\xc3\xa4asiainministeri\xc3\xb6 vahvisti vaakunan ja sen selityksen 12. kes\xc3\xa4kuuta 1958._NEWLINE_Vaakunan selitys on \xe2\x80\x9dKatkoisen kilven mustassa yl\xc3\xa4kent\xc3\xa4ss\xc3\xa4 pystyss\xc3\xa4 viritetty jousi ja sen yl\xc3\xa4puolella kruunu, kaikki kultaa, paitsi nuolen k\xc3\xa4rki ja sulitettu pyrst\xc3\xb6 hopeaa; hopeisessa alakent\xc3\xa4ss\xc3\xa4 punainen yksitorninen kirkko, jonka ovi- ja ikkuna-aukot mustat.\xe2\x80\x9d'